pythainlp/thaigov-v2-corpus-22032023 huggingface dataset:
วันพฤหัสบดีที่ 8 กรกฎาคม 2564
สธ. ชี้แจงข้อสงสัยจำนวนผู้ติดเชื้อและจำนวนผู้เสียชีวิตที่รายงานประจำวัน
อธิบดีกรมควบคุมโรค ยืนยันไม่เคยปกปิดข้อมูลผู้ติดเชื้อและจำนวนผู้เสียชีวิตินอกโรงพยาบาล พร้อมขอความร่วมมือหากแพทย์นิติเวชตรวจพบฯ ให้รายงาน สธ.เพื่อสอบสวนโรคต่อไป
วันที่ 8 กรกฎาคม 2564 นายแพทย์โอภาส การย์กวินพงศ์ อธิบดีกรมควบคุมโรค ชี้แจงกรณีข้อสงสัยจำนวนผู้ติดเชื้อและจำนวนผู้เสียชีวิตที่รายงานประจำวัน จากกรณีสื่อมวลชนและสื่อออนไลน์ เสนอข่าว ผศ.นพ.สมิทธิ์ ศรีสนธิ์ หัวหน้าห้องปฏิบัติการนิติเวชศาสตร์ ภาควิชาพยาธิวิทยา คณะแพทยศาสตร์โรงพยาบาลรามาธิบดี มหาวิทยาลัยมหิดล โพสต์ข้อความผ่านเฟซบุ๊ก ระบุสถานการณ์โควิดในกรุงเทพมหานครรุนแรงมาก Swab ตรวจโควิดจากศพแล้วเจอผลบวก (Positive) จำนวนมาก ผู้เสียชีวิตส่วนใหญ่ที่ Swab เจอผลบวกจะอยู่ในชุมชนที่แออัด จึงตั้งข้อสังเกตว่าจำนวนผู้ติดเชื้อและจำนวนผู้เสียชีวิตที่รายงานประจำวันอาจไม่ใช่ตัวเลขจริง ซึ่งอาจมีจำนวนผู้ติดเชื้อกับจำนวนผู้เสียชีวิตมากกว่าที่รายงานประจำวัน เนื่องจากมีผู้ที่ไม่ได้ Swab อีกเป็นจำนวนมากนั้น
กรมควบคุมโรค กระทรวงสาธารณสุข ขอชี้แจงข้อเท็จจริง ดังนี้
1. กระทรวงสาธารณสุข มิได้ปกปิดข้อมูลโดยมีการรายงานสถานการณ์โควิด 19 ในประเทศไทยประจำทุกวัน โดยมีรายละเอียดประกอบด้วย จำนวนผู้ติดเชื้อรายใหม่ จำนวนผู้ติดเชื้อสะสม จำนวนผู้เสียชีวิต จำนวนผู้เสียชีวิตสะสม สาเหตุการเสียชีวิต ย้ำไม่เคยปกปิด
2. จากสถานการณ์การแพร่ระบาดของโรคติดเชื้อไวรัสโคโรนา 2019 ระลอกเดือนเมษายน มีการรายงานผู้เสียชีวิตนอกสถานพยาบาลในเขตกรุงเทพมหานครและปริมณฑล จำนวน 26 ราย ในจำนวนนี้มีผู้เสียชีวิตที่ตรวจพบเชื้อโควิดภายหลังเสียชีวิต 15 ราย (ร้อยละ 57.69)
3. คาดว่าในสถานการณ์ปัจจุบันยังอาจมีผู้ติดเชื้อที่ยังไม่ได้เข้ารับการรักษาใน รพ. รวมทั้งกรณีที่ปฏิเสธการรักษา ด้วย ซึ่งมีโอกาสเสี่ยงสูงต่อการเจ็บป่วยรุนแรงถึงเสียชีวิตได้ ทั้งนี้หากผู้ที่พบผู้ที่ติดเชื้อโควิด 19 รวมทั้งผู้เสียชีวิตที่พบเชื้อโควิด 19 จำเป็นต้องรายงานในระบบเฝ้าระวังโรค เพื่อการป้องกันควบคุมโรคต่อไปด้วย
กรมควบคุมโรค จึงขอความร่วมมือไปยังแพทย์นิติเวช หากได้ผ่าชันสูตรศพและได้ตรวจหาเชื้อโควิดก่อนนั้น หากพบการเชื้อโควิด 19 ขอให้แจ้งเจ้าหน้าที่ในโรงพยาบาล และรายงานตามแบบรายงานโรคที่กระทรวงสาธารณสุขกำหนด ไปยังหน่วยงานสาธารณสุขที่รับผิดชอบในพื้นที่ โดยกรุงเทพมหานคร ส่งรายงานไปยังสถาบันป้องกันควบคุมโรคเขตเมือง (สปคม.) และต่างจังหวัด ส่งรายงานไปยังสำนักงานสาธารณสุขจังหวัดในเขตพื้นที่รับผิดชอบ หรือ สอบถามรายละเอียดเพิ่มเติมที่สายด่วนกรมควบคุมโรค โทร. 1422 เพื่อให้การสอบสวนโรค และคัดกรองผู้สัมผัสเสี่ยงสูง รวมถึงการรายงานผลในภาพรวมของประเทศต่อไป และเนื่องจากขณะนี้มีการพบการติดเชื้อจากคนในครอบครัวมากขึ้น จึงขอแนะนำให้ครอบครัวที่มีญาติเสียชีวิตจากโควิด 19 ป้องกันตนเองตามมาตรการควบคุมโรคอย่างเคร่งครัด
วันเสาร์ที่ 1 มกราคม 2565
“เฉลิมชัย”เผยจีนเปิดด่านรถไฟผิงเสียงนำเข้าทุเรียนลำไยผลไม้ไทย 4 ม.ค.
“เฉลิมชัย”เผยจีนเปิดด่านรถไฟผิงเสียงนำเข้าทุเรียนลำไยผลไม้ไทย 4 ม.ค. “อลงกรณ์”ขอความร่วมมือผู้ส่งออกตรวจเข้มระวังโควิดปนเปื้อน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการบริหารจัดการผลไม้ (Fruit Board) เปิดเผยวันนี้(1 ม.ค.) ว่า จากมาตรการควบคุมและป้องกันการแพร่ระบาดของเชื้อโควิด-19 ที่เข้มงวดของด่านนำเข้าจีน ส่งผลต่อการส่งออกผลไม้ของไทยในช่วงเดือนพฤศจิกายนถึงธันวาคมที่ผ่านมาเป็นอย่างมาก ตนได้สั่งการทูตเกษตรเร่งติดตามสถานการณ์อย่างใกล้ชิดและตนได้หารือเอกอัครราชทูตจีนประจำประเทศไทยเพื่อแก้ไขปัญหาและอำนวยความสะดวกการขนส่งผลไม้ไทย
ล่าสุดได้รับรายงานจากกงสุล (ฝ่ายเกษตร) ของไทยประจำนครกว่างโจวว่าด่านรถไฟผิงเสียง (เขตปกครองตนเองกว่างซีจ้วง) ประเทศจีนได้เปิดด่านแล้วโดยกำหนดเปิดนำเข้าผลไม้ไทยตั้งแต่วันที่ 4 มกราคม 2565 ถึงวันที่ 17 มกราคม 2565 เพื่อคลี่คลายปัญหากรณีด่านตงซิง (เขตปกครองตนเองกว่างซีจ้วง ประเทศจีน) ปิดด่าน ทําให้ทุเรียนและลําไยสดของประเทศไทยที่มีปริมาณมากต้องติดค้างอยู่ที่ด่านตงซิงซึ่งไม่สามารถยื่นคําร้องขอผ่านพิธีการศุลกากรเข้าประเทศจีนได้ ทางการจีนจึงประสานเป็นหนังสือขอความอนุเคราะห์ฝ่ายเกษตรฯ กว่างโจวแจ้งมายังหน่วยงานของกระทรวงเกษตรและสหกรณ์ อํานวยความสะดวกให้กับผู้ประกอบการผลไม้ทําการเปลี่ยนแปลงใบรับรองสุขอนามัยพืชในช่วง วันที่ 1 - 3 มกราคม 2565 สินค้าผลไม้ไทยจะได้ยื่นคําร้องขอผ่านพิธีการศุลกากรผ่านด่านรถไฟผิงเสียงเพื่อขนส่งเข้าประเทศจีนได้
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะทำงานจัดทำแผนการแก้ไขปัญหาผลไม้เศรษฐกิจล่วงหน้าทั้งระบบ กล่าวว่า ผู้ส่งออกต้องรีบยื่นขอเปลี่ยนแปลงใบรับรองสุขอนามัยพืชจากด่านตงชิงเป็นด่านรถไฟผิงเสียงและต้องระมัดระวังอย่าให้มีการปนเปื้อนโควิด19 ทั้งคนขับ รถและสินค้าเพราะถ้าพบทางการจีนจะปิดด่านทันทีจึงขอความร่วมมือทุกฝ่ายให้ช่วยกันเข้มงวดกวดขันอย่างเต็มที่
ทั้งนี้ จากสถิติการส่งออกผลไม้ไทยไปยังประเทศจีนของกรมวิชาการเกษตร พบว่า เดือนมกราคม-ตุลาคม 2564 ไทยส่งออกผลไม้ไปยังประเทศจีน มีปริมาณกว่า 2 ล้านตัน คิดเป็นมูลค่ากว่า 148,000 ล้านบาท โดยปริมาณการส่งออกผลไม้สูงสุด 3 อันดับแรก ได้แก่ ทุเรียน ลำไย และมะพร้าวอ่อน ตามลำดับแต่เริ่มประสบปัญหาการขนส่งผลไม้ติดขัดตามด่านต่างๆ ของจีนในช่วงปลายปี2564
วันจันทร์ที่ 25 กรกฎาคม 2565
ก.อุตฯ ลงนาม MOU ร่วมภาครัฐและเอกชนยกระดับเมืองน่าอยู่คู่อุตสาหกรรมตามเป้าหมายการพัฒนาเมืองอุตสาหกรรมเชิงนิเวศ
ก.อุตฯ ลงนาม MOU ร่วมภาครัฐและเอกชนยกระดับเมืองน่าอยู่คู่อุตสาหกรรมตามเป้าหมายการพัฒนาเมืองอุตสาหกรรมเชิงนิเวศ
วันนี้ (22 กรกฏาคม 2565) นายจุลพงษ์ ทวีศรี รองปลัดกระทรวงอุตสาหกรรม ร่วมเป็นสักขีพยานพิธีลงนามบันทึกความเข้าใจ (MOU) ระหว่างกรมโรงงานอุตสาหกรรม และกรมส่งเสริมการปกครองท้องถิ่น กรมส่งเสริมคุณภาพสิ่งแวดล้อม การนิคมอุตสาหกรรมแห่งประเทศไทย สภาอุตสาหกรรมแห่งประเทศไทย และจังหวัดเป้าหมายการพัฒนาเมืองอุตสาหกรรมเชิงนิเวศ 39 จังหวัดเพื่อการแสดงเจตนารมณ์ร่วมบูรณาการความร่วมมือพัฒนาเมืองอุตสาหกรรมเชิงนิเวศของหน่วยงานภาครัฐ โดยส่งเสริม สนับสนุน ผลักดัน ยกระดับเมืองน่าอยู่คู่อุตสาหกรรมตามเป้าหมายการพัฒนาเมืองอุตสาหกรรมเชิงนิเวศ
โดยมี นายธัญญา เนติธรรมกุล รองปลัดกระทรวงทรัพยากรธรรมชาติและสิ่งแวดล้อม นายวันชัย พนมชัย อธิบดีกรมโรงงานอุตสาหกรรม นายประยูร รัตนเสนีย์ อธิบดีกรมส่งเสริมการปกครองท้องถิ่น นายเฉลิมชัย ปาปะทา อธิบดีกรมส่งเสริมคุณภาพสิ่งแวดล้อม นายอัฐพล จิรวัฒน์จรรยา รองผู้ว่าการ (ประจำสำนักผู้ว่าการ) การนิคมอุตสาหกรรมแห่งประเทศไทย นายเกรียงไกร เธียรนุกุล ประธานสภาอุตสาหกรรมแห่งประเทศไทย และ
ผู้ว่าราชการจัดหวัดหรือผู้แทน 39 จังหวัด เข้าร่วม ณ โรงแรมเซ็นจูรี่ พาร์ค กรุงเทพฯ
วันเสาร์ที่ 23 เมษายน 2565
ดีอีเอส เตือนอย่าเชื่อข่าวปลอมอ้างชื่อ ก.ล.ต. ชวนลงทุน
ดีอีเอส เตือนอย่าเชื่อข่าวปลอมอ้างชื่อ ก.ล.ต. ชวนลงทุน
โฆษกดีอีเอสฝ่ายการเมืองสรุปสถานการณ์ข่าวปลอมรายสัปดาห์พบมีการอ้างชื่อก.ล.ต.รับรองโฆษณาชวนลงทุนบนเฟซบุ๊กและแบงก์ชาติเปิดบริการสินเชื่อเงินด่วนจูงใจให้คนสนใจจำนวนมากเตือนประชาชนเสพข่าวอย่างรอบคอบควรเช็คให้ชัวร์ก่อนเชื่อและแชร์
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าสรุปผลการมอนิเตอร์และรับแจ้งข่าวปลอมประจำสัปดาห์ระหว่างวันที่15-21เม.ย. 65โดยศูนย์ต่อต้านข่าวปลอมมีข้อความที่เข้ามาทั้งสิ้น11,726,786ข้อความจากการคัดกรองมีข้อความที่ต้องดำเนินการตรวจสอบ(Verify)จำนวน263ข้อความรวมเรื่องที่ต้องดำเนินการตรวจสอบ126เรื่อง
ทั้งนี้จากการประสานงานเพื่อตรวจสอบกับหน่วยงานที่เกี่ยวข้องได้รับผลการตรวจสอบกลับมาแล้ว60เรื่องโดยพบว่าในจำนวนนี้เป็นข่าวปลอม/บิดเบือนจำนวน20เรื่องครอบคลุมประเด็นข่าวทั้งสุขภาพโควิด-19ข่าวสารราชการและข่าวเชิงนโยบายรวมทั้งข่าวปลอมเรื่องการให้สินเชื่อและชักชวนลงทุนซึ่งสัปดาห์ล่าสุดนี้พบชื่อหน่วยงานที่น่าเชื่อถือถูกนำมาอ้างถึงเพิ่มเติมได้แก่สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)และธนาคารแห่งประเทศไทยส่งผลให้มีคนหลงเชื่อและติดอยู่ใน10อันดับข่าวที่ได้รับความสนใจมากสุด
สำหรับข่าวปลอมที่มีคนสนใจสูงสุด10อันดับได้แก่อันดับ1ป้องกันโควิด19ด้วยผ้าอนามัยประกบกับหน้ากากอันดับ2รัฐบาลเก็บภาษี30%สำหรับบุคคลที่ไม่มีสามีอันดับ3กินฟ้าทะลายโจร3แคปซูลก่อนออกจากบ้านสามารถป้องกันเชื้อโควิด19ได้12ชม.อันดับ4กรุงไทยเปิดให้ทุกคนยืมเงิน10,000บาทสมัครผ่านบัตรATMที่ตู้ทุกแห่งอันดับ5แพทย์ศิริราชแนะวิธีรักษาโควิด19ด้วยการกินกระเทียม
อันดับ6โฆษณาบนFacebookเชิญชวนลงทุนผลตอบแทนสูงโดยได้รับการรับรองจากสำนักงานก.ล.ต.อันดับ7ดื่มน้ำยางจากกล้วยรักษาโรคกระเพาะและกรดไหลย้อนได้อันดับ8ธปท.ให้บริการสินเชื่อเงินด่วนEpay Cashแบบไม่ต้องมีคนค้ำอันดับ9รัฐบาลเก็บภาษีรถกระบะ2ประตูหรือกระบะแค๊ปเท่า4ประตูและอันดับ10กล้วยสุกช่วยรักษาโรคไมเกรนได้
นางสาวนพวรรณกล่าวว่าขอความร่วมมือทุกภาคส่วนช่วยกันทำงานแก้ไขปัญหาข่าวปลอมและเมื่อประชาชนได้รับข่าวสารข้อมูลผ่านโซเชียลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87
***************
วันอังคารที่ 12 ตุลาคม 2564
นายกรัฐมนตรียืนยันไม่คิดยุบสภา รัฐบาลมุ่งแก้ปัญหาโควิด-น้ำท่วม
นายกรัฐมนตรียืนยันไม่คิดยุบสภา รัฐบาลมุ่งแก้ปัญหาโควิด-น้ำท่วม
วันนี้ (12 ตุลาคม 2564) เวลา 14.00 น. ภายหลังการประชุมคณะรัฐมนตรี นายธนกร วังบุญคงชนะ โฆษกประจำสำนักนายกรัฐมนตรี เปิดเผยคำตอบของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่ตอบคำถามสื่อมวลชนที่ถามเข้ามาในประเด็นต่าง ๆ สรุปสาระสำคัญ ดังนี้
นายกรัฐมนตรีชี้แจงถึงแนวทางในการเปิดประเทศ ขณะนี้ยังอยู่ในการเตรียมการ ขอให้ประชาชนภาคธุรกิจ/ผู้ประอบการ ที่เกี่ยวข้อง การ์ดอย่าตก อย่าฝ่าฝืนมาตรการ เพราะอาจทำให้สถานการณ์การแพร่ระบาดกลับมารุนแรงอีกครั้งว่า อย่างไรก็ตาม จะมีการประชุม ศบค. ในวันพฤหัสบดีที่ 14 ตุลาคม นี้ ซึ่งคาดจะมีรายละเอียดเพิ่มเติม นายกรัฐมนตรียังกล่าวถึงกรณีการถอดถอน 3 เจ้าคณะจังหวัด และกรณีของพระมหาสมปองว่า เป็นเรื่องที่ดำเนินการตามมติของมหาเถรสมาคม และให้สำนักงานพระพุทธศาสนาแห่งชาติดำเนินการต่อไป
นายกรัฐมนตรียันยืนว่าไม่เคยได้ยินกระแสการเสนอชื่อคนอื่นในนามพรรคพลังประชารัฐเป็นว่าที่ผู้ลงสมัครนายกรัฐมนตรีแข่งกับตน เนื่องจากส่วนใหญ่เป็นเรื่องที่สื่อมวลชนนำไปกล่าวกันเองในเชิงวิเคราะห์ โดยนายกรัฐมนตรีและหัวหน้าพรรคพลังประชารัฐได้มีการชี้แจงไปก่อนหน้าแล้ว อย่างไรก็ตาม ขณะนี้ยังไม่มีแนวโน้มการยุบสภาหรือการเลือกตั้ง มีเพียงแต่การเลือกตั้งท้องถิ่น อบต. เท่านั้น ขอให้สื่อมวลชนไม่นำเสนอข่าวที่สร้างความสับสน สำหรับความคืบหน้ากรณีรถไฟฟ้าสายสีเขียว นายกรัฐมนตรีชี้แจงว่าขณะนี้ยังอยู่ระหว่างการดำเนินการ ซึ่งคาดว่าจะมีความชัดเจนในเร็ว ๆ นี้ เพราะมีหลายประเด็นที่เกี่ยวข้อง
ทั้งนี้ นายกรัฐมนตรีย้ำว่ารัฐบาลมีมาตรการเยียวยาผู้ประสบภัยน้ำท่วมในทุกพื้นที่ตามกฎหมายและระเบียบที่เกี่ยวข้องอยู่แล้ว ซึ่งให้หน่วยงานที่เกี่ยวข้องเร่งสำรวจข้อเท็จจริงและความเสียหาย เพื่อจะได้เตรียมงบประมาณให้เพียงพอและเบิกจ่ายได้โดยเร็ว
................
วันอาทิตย์ที่ 5 ธันวาคม 2564
กรมการขนส่งทางราง รวมสุดยอดโครงการระบบรางของประเทศไทย (ราชบุรี)
...
“สะพานรถไฟคานขึงแห่งแรกและแห่งเดียวในประเทศไทย (จังหวัดราชบุรี)” สุดยอดโครงการระบบรางของประเทศไทยที่แสดงให้เห็นถึงการเดินหน้าพัฒนาระบบการขนส่งทางราง ที่เกิดจากความมุ่งมั่นพัฒนาของหน่วยงานต่างๆ ในการสรรค์สร้างระบบรางให้สามารถอำนวยความสะดวกในการเดินทางและการขนส่งสินค้าให้แก่ประชาชนทั้งภาครัฐและภาคเอกชน
โครงการก่อสร้างรถไฟทางคู่สายใต้ ช่วง นครปฐม – ชุมพร (ช่วงนครปฐม – หนองปลาไหล)มีจุดไฮไลต์สำคัญแห่งหนึ่ง คือ สะพานรถไฟข้ามแม่น้ำแม่กลอง โดยเป็นสะพานรถไฟชนิดคานขึง (Extradosed Railway Bridge) แห่งแรกที่มีความยาวมากที่สุดในประเทศไทย ไม่มีเสากลางแม่น้ำ เป็นทางเดี่ยว ความยาวสะพานรวม 340 เมตร ช่วงสะพานขึงที่ข้ามแม่น้ำแม่กลองมีความยาว 160 เมตร สูง 16 เมตร นับจากสันรางถึงยอดเสารั้งสายเคเบิล ซึ่งสะพานดังกล่าวตั้งอยู่บริเวณ อ.เมือง จ.ราชบุรี คู่ขนานกับสะพานจุฬาลงกรณ์ และเนื่องจากมีระเบิดในสมัยสงครามโลกครั้งที่ 2 จมอยู่ในลําน้ำ ทำให้ไม่สามารถก่อสร้างสะพานแบบเดิมได้ เหตุเพราะจะต้องมีการเคลื่อนย้ายระเบิดออกทั้งหมด ซึ่งมีความเสี่ยงสูง การสร้างสะพานรูปแบบใหม่จะสามารถลดความเสี่ยงจากการเก็บกู้วัตถุระเบิด ทําให้ไม่เป็นอุปสรรคในการดำเนินงาน อีกทั้งยังเป็นแหล่งท่องเที่ยวแห่งใหม่ของ จ.ราชบุรี ด้วย
วันเสาร์ที่ 30 ตุลาคม 2564
มท.1 เป็นห่วงประชาชนช่วงวันเพ็ญเดือน 12 สั่งการทุกจังหวัด - กทม. เตรียมพร้อมป้องกันอุบัติเหตุและไฟไหม้ในวันลอยกระทง ควบคู่มาตรการควบคุมการระบาดโควิด-19 อย่างเคร่งครัด
มท.1 เป็นห่วงประชาชนช่วงวันเพ็ญเดือน 12 สั่งการทุกจังหวัด - กทม. เตรียมพร้อมป้องกันอุบัติเหตุและไฟไหม้ในวันลอยกระทง ควบคู่มาตรการควบคุมการระบาดโควิด-19 อย่างเคร่งครัด
วันนี้ (30 ต.ค. 64) พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ เปิดเผยว่า ในวันศุกร์ที่ 19 พฤศจิกายน 2564 นี้ ตรงกับวันขึ้น 15 ค่ำ เดือน 12 เป็นวันลอยกระทง ซึ่งตามประเพณีไทย ในแต่ละจังหวัดและกรุงเทพมหานคร จะจัดสถานที่ให้พี่น้องประชาชน ได้ลอยกระทงตามประเพณี ในช่วงเวลาที่ต่างกันไป โดยคาดว่าจะมีพี่น้องประชาชนนิยมเดินทางไปร่วมกันลอยกระทงกันเป็นจำนวนมาก โดยเฉพาะบริเวณริมน้ำ โป๊ะ ท่าเรือโดยสาร ซึ่งมักจะเกิดอุบัติเหตุทั้งทางถนน ทางน้ำ และเหตุไฟไหม้อยู่เป็นประจำ สร้างความสูญเสียต่อชีวิตและทรัพย์สินของพี่น้องประชาชนเป็นอย่างมาก
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ตนได้สั่งการให้ผู้ว่าราชการจังหวัดทุกจังหวัดในฐานะผู้อำนวยการกองอำนวยการป้องกันและบรรเทาสาธารณภัยจังหวัด เตรียมความพร้อมป้องกันอันตรายให้พี่น้องประชาชนที่จะเดินทางไปร่วมประเพณีลอยกระทง ทั้งด้านการจราจรบนท้องถนน ทางน้ำ รวมถึงอันตรายจากพลุ ประทัด ดอกไม้ไฟ โดยเข้มงวด กวดขัน การออกใบอนุญาตหรือต่ออายุใบอนุญาต ลงพื้นที่ตรวจสอบสถานที่เก็บ ทำ หรือขายดอกไม้ไฟ ให้เป็นไปตามกฎหมายโดยเคร่งครัด และให้เร่งตรวจตราสถานที่ โป๊ะ ท่าเรือโดยสาร หากพบว่ามีสภาพไม่ปลอดภัย ต้องซ่อมแซมให้มีความมั่นคงแข็งแรง รวมถึงดูแลเต็นท์ และสถานที่จัดงานให้ปลอดภัย พร้อมกำชับให้องค์กรปกครองส่วนท้องถิ่น และหน่วยงานที่จะจัดงานวันลอยกระทง เตรียมการป้องกันและระวังไม่ให้เกิดอุบัติภัย ทั้งหน่วยเคลื่อนที่เร็ว อุปกรณ์ดับเพลิง อุปกรณ์กู้ภัย ทั้งทางบก ทางน้ำ หน่วยบริการการแพทย์ฉุกเฉินให้พร้อมช่วยเหลือประชาชนได้อย่างรวดเร็วและทันท่วงที
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวต่อว่า นอกจากนี้ ในวันลอยกระทง 19 พฤศจิกายน 2564 ให้จัดชุดปฏิบัติการโดยบูรณาการร่วมทุกภาคส่วนในพื้นที่ เฝ้าระวังสถานที่ที่เสี่ยงต่อการเกิดอัดคีภัย และอุบัติภัยอื่น โดยเฉพาะตามริมน้ำ โป๊ะ ท่าเรือโดยสาร ที่เป็นจุดเสี่ยงอันตราย พร้อมอำนวยความสะดวกด้านจราจร รักษาความสงบเรียบร้อย รวมถึงความปลอดภัยของผู้โดยสาร ควบคู่กับมาตรการป้องกันและควบคุมโรคโควิด-19 อย่างเคร่งครัด ทั้งการตรวจวัดอุณหภูมิ การสวมหน้ากากอนามัย รักษาระยะห่างระหว่างกัน ล้างมือด้วยน้ำสบู่หรือเจลแอลกอฮอล์ล้างมืออย่างสม่ำเสมอ และเร่งสร้างการรับรู้และกระตุ้นเตือนให้พี่น้องประชาชนได้เข้าใจแนวปฏิบัติตามกฎหมาย และตระหนักถึงอันตราย ผลกระทบที่อาจเกิดจากการจุดพลุ ประทัด ดอกไม้ไฟ การปล่อยโคมลอย โคมควัน และเชิญชวนประชาชนจิตอาสา ร่วมทำความสะอาด เก็บขยะตามสถานที่จัดงาน ตามแหล่งน้ำ เพื่อป้องกันการเกิดสิ่งกีดขวางทางน้ำและรักษาระบบนิเวศน์ต่อไป
" ในขณะนี้ยังอยู่ในช่วงสถานการณ์การแพร่ระบาดของโรคโควิด-19 จึงขอความร่วมมือพี่น้องประชาชนปฏิบัติตามมาตรการป้องกันการระบาดโรคโควิด-19 อย่างเคร่งครัด ทั้งนี้ หากพี่น้องประชาชนพบเห็นการทะเลาะวิวาท หรือเหตุความไม่สงบในงานลอยกระทง สามารถแจ้งเจ้าหน้าที่ หรือโทร. 191 และหากพบเหตุไฟไหม้ หรืออุบัติภัย แจ้งสายด่วนอัคคีภัย โทร. 199 หรือสายด่วนนิรภัย โทร. 1784 ได้ทันที " พลเอก อนุพงษ์ฯ กล่าวในช่วงท้าย
วันอังคารที่ 10 พฤษภาคม 2565
DAD เผยโฉมห้องตัวอย่างโครงการที่พักอาศัยผู้สูงอายุ รามาฯ-ธนารักษ์
DAD เผยโฉมห้องตัวอย่างโครงการที่พักอาศัยผู้สูงอายุรามาฯ-ธนารักษ์ ให้สัมผัสครั้งแรกอย่างเป็นทางการ ตั้งแต่วันที่ 10 พ.ค.นี้เป็นต้นไป พร้อมเยี่ยมชมห้องตัวอย่างที่บริเวณประตูทางเข้า 4 ชั้น 2 ด้านทิศเหนือของอาคารบี ศูนย์ราชการเฉลิมพระเกียรติฯ ถ.แจ้งวัฒนะ
บริษัท ธนารักษ์พัฒนาสินทรัพย์ จำกัด หรือ DAD Asset Development เผยโฉมห้องตัวอย่าง โครงการที่พักอาศัยผู้สูงอายุ รามาฯ-ธนารักษ์ ให้สัมผัสครั้งแรกอย่างเป็นทางการ ตั้งแต่วันที่ 10 พ.ค. นี้เป็นต้นไป พร้อมเชิญชวนผู้ที่สนใจสามารถเข้าเยี่ยมชมห้องตัวอย่างได้ที่บริเวณประตูทางเข้า 4 ชั้น 2 ด้านทิศเหนือของอาคารรัฐประศาสนภักดี (อาคารบี) ศูนย์ราชการเฉลิมพระเกียรติฯ ถนนแจ้งวัฒนะ
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด เปิดเผยว่า DAD ได้จัดทำห้องตัวอย่างโครงการที่พักอาศัยผู้สูงอายุ รามาฯ-ธนารักษ์ จำนวน 2 ห้อง ขนาดพื้นที่ 32 ตารางเมตร และ 46 ตารางเมตร บริเวณประตูทางเข้า 4 ชั้น 2 อาคารรัฐประศาสนภักดี (อาคารบี) ศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ถนนแจ้งวัฒนะ แขวงทุ่งสองห้อง เขตหลักสี่ กรุงเทพมหานคร เพื่อให้ผู้สนใจโครงการสามารถเข้าเยี่ยมชมห้องตัวอย่างได้ตั้งแต่วันที่ 10 พ.ค. นี้ หรือดูรายเอียดโครงการและจองสิทธิโครงการได้ทางเว็บไซต์ www.dadasset.com โดยไม่เสียค่าใช้จ่าย
โครงการที่พักอาศัยผู้สูงอายุ รามาฯ-ธนารักษ์ ตั้งอยู่บนที่ดินราชพัสดุ ต.บางปลา อ.บางพลี จ.สมุทรปราการ เนื้อที่โครงการประมาณ 20 ไร่ ประกอบด้วยอาคารพักอาศัยสูง 8 ชั้น จำนวน 7 อาคาร มีห้องพักอาศัยรวมทั้งสิ้น 921 ห้อง พื้นที่ใช้สอย 31.71–49.66 ตารางเมตร ออกแบบตามหลัก Universal Design เน้นพื้นที่อยู่อาศัยกว้างขวางพร้อมอุปกรณ์อำนวยความสะดวกที่เหมาะกับการอยู่อาศัยของผู้สูงอายุและมีพื้นที่ส่วนกลาง พร้อมพื้นที่จัดกิจกรรมสำหรับผู้สูงอายุ ได้แก่ สระว่ายน้ำสำหรับผู้สูงอายุ อาคาร Club House ห้องฟิตเนส เป็นต้น
ผู้สนใจโครงการสามารถเข้าชมห้องตัวอย่างได้วันจันทร์-ศุกร์ (เว้นวันหยุดนักขัตฤกษ์) เวลา 08.30–17.30 น. บริเวณประตูทางเข้า 4 ชั้น 2 อาคารรัฐประศาสนภักดี (อาคารบี) ศูนย์ราชการเฉลิมพระเกียรติฯ ถนนแจ้งวัฒนะ สอบถามข้อมูลได้ที่ฝ่ายพัฒนาธุรกิจ โทร. 0 2142 2259, 0 2142 2260
วันพฤหัสบดีที่ 21 ตุลาคม 2564
รัฐมนตรีว่าการกระทรวงยุติธรรม ขอบคุณนายกฯสนับสนุนนิคมอุตสาหกรรมราชทัณฑ์-ให้หน่วยงานที่เกี่ยวข้องซับพอร์ท
รัฐมนตรีว่าการกระทรวงยุติธรรม ขอบคุณนายกฯสนับสนุนนิคมอุตสาหกรรมราชทัณฑ์-ให้หน่วยงานที่เกี่ยวข้องซับพอร์ท ชี้เป็นการนำคนจากที่มืดสู่แสงสว่าง ยันไม่ใช้นักโทษบัวใต้ตม มีแต่พวกชั้นดีใส่กำไลEM ออกไปเป็นแรงงาน ขอประชาชนสบายใจได้
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงความคืบหน้าการจัดตั้งนิคมอุตสาหกรรมราชทัณฑ์ว่า ล่าสุดเราได้ส่งรายงานการศึกษาให้ที่ประชุมคณะรัฐมนตรี(ครม.) รับทราบแล้ว และทางพล.อ.ประยุทธ์ จันทร์โอชา นายกรัฐมนตรีและคณะรัฐมนตรีได้รับทราบและสนับสนุนอย่างเต็มที่ โดยให้หน่วยงานต่างๆที่เกี่ยวข้องช่วยสนับสนุน โดยอำนาจการสร้างคือ การนิคมอุตสาหกรรมแห่งประเทศไทย ซึ่งจะคัดเลือกสถานที่ให้กับเรา และกรมราชทัณฑ์จะจัดสรรแรงงานเข้าไปทำงานในนิคมฯ และปลัดกระทรวงยุติธรรม จะจัดตั้งหน่วยงานบริหารเพื่อคอยอำนวยการให้ผู้พักโทษที่ติดกำไล EM เข้าไปทำงานให้กับบริษัทในนิคมฯ และอาจจะมีการจัดหาสถานที่ สาธารณูปโภคให้กับแรงงานของราชทัณฑ์ ไม่ต้องกลับไปพักในเรือนจำที่ห่างไกล
นายสมศักดิ์ กล่าวว่า โครงการนี้เป็นการเตรียมพร้อมให้กับคนที่อยู่ในความมืด กลับออกมาสู่ที่สว่างได้ โดยที่สายตาไม่พร่ามัว เป็นการเตรียมให้ผู้ที่เคยทำความผิดกลับตัวเป็นคนดีสู่สังคม โดยเป้าหมายของการก่อสร้างนิคมอุตสาหกรรม จะมีตัวเลือกคือ จ.สมุทรปราการ สมุทรสาคร ชลบุรี และระยอง ที่เราเล็งเอาไว้ ซึ่งบริษัทเอกชนที่เข้ามาจะอยู่ที่ความต้องการของตลาดในแต่ละพื้นที่ และแต่ละนิคมฯจะมีแรงงานจากราชทัณฑ์รวมประมาณ 16,000 คน ซึ่งจะสามารถลดค่าใช้จ่ายในเรือนจำได้ปีละ 336 ล้านบาท ลดค่าก่อสร้างเรือนจำใหม่ได้ถึง 7,500 ล้านบาท และจะมีเงินเข้าไปกระตุ้นเศรษฐกิจได้ 1,927 บาทต่อปี จากรายได้ค่าแรงขั้นต่ำ 330 บาทต่อคน ซึ่งในช่วงที่รอการจัดตั้งนิคมฯ เราได้ใช้ สมุทรปราการโมเดล ทำ MOU กับบริษัทเอกชนไว้พอสมควร ซึ่งหากสถานการณ์โควิดเบาบางลงเราจะเร่งดำเนินการได้มากขึ้น
"ผมต้องขอบคุณท่านนายกฯ ที่ท่านมีนโยบายไม่ทิ้งใครไว้ข้างหลัง และกระทรวงยุติธรรมก็ได้มีแนวทางการทำงานสนับสนุนนโยบายดังกล่าว ท่านกรุณาพวกเรามากที่ให้การสนับสนุนโครงการจัดตั้งนิคมอุตสาหกรรมราชทัณฑ์ และพี่น้องประชาชนจะเข้าใจมากขึ้น ว่าเราไม่ได้เอาผู้ต้องขังที่เป็นประเภทบัวใต้ตมหรือคดีร้ายแรงออกไปทำงาน คนเหล่านั้นจะไม่ได้รับการพักโทษ จะมีแต่นักโทษชั้นดี พวกเทวดาตกสวรรค์หรือขุนแผนติดคุกเท่านั้นที่จะได้ไปทำงาน ขอให้ทุกท่านสบายใจได้" นายสมศักดิ์ กล่าว
วันอังคารที่ 2 สิงหาคม 2565
นายกฯ ชื่นชมผลงานผ้าไทย ย้ำร่วมสืบสาน รักษา ส่งเสริมผ้าไทยให้เป็นที่รู้จักในระดับสากล เพื่อร่วมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
นายกฯ ชื่นชมผลงานผ้าไทย ย้ำร่วมสืบสาน รักษา ส่งเสริมผ้าไทยให้เป็นที่รู้จักในระดับสากล เพื่อร่วมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (2 สิงหาคม 2565) เวลา 08.30 น. ณ บริเวณโถงกลาง ตึกสันติไมตรี ทำเนียบรัฐบาล ก่อนการประชุมคณะรัฐมนตรี นายอิทธิพล คุณปลื้ม รัฐมนตรีว่าการกระทรวงวัฒนธรรม นำคณะผู้บริหารกระทรวงวัฒนธรรม เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์การจัดงาน “ภูษาศิลป์ จากท้องถิ่นสู่สากล” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ซึ่งคณะรัฐมนตรีมีมติเห็นชอบให้วันที่ 12 สิงหาคมของทุกปี เป็นวันผ้าไทยแห่งชาติ และเพื่อน้อมสำนึกในพระมหากรุณาธิคุณที่ทรงมีพระราชวิริยอุตสาหะ ปฏิบัติพระราชกรณียกิจเพื่อการส่งเสริมผ้าไทยเป็นที่ประจักษ์มายาวนาน ทรงอนุรักษ์และสืบสานผ้าไทยมรดกภูมิปัญญาอันล้ำค่าของชาติ และเป็นเอกลักษณ์ของชาติไทย โดยมีนายวิษณุ เครืองาม รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และนายดิสทัต โหตระกิตย์ เลขาธิการนายกรัฐมนตรี เข้าร่วมด้วย
นายกรัฐมนตรีชมผ้าโบราณและผ้าไทยลายอัตลักษณ์ 4 ภาค ผลิตภัณฑ์วัฒนธรรมไทย (CPOT) ที่ผลิตจากผ้า ผลงานนวัตกรรมผ้าไทย หนังสือ “ภูษาศิลป์ จากท้องถิ่นสู่สากล” รวมถึงการแสดงแบบผ้าไทยด้วยความสนใจ พร้อมชื่นชมผู้ผลิต ผู้ประกอบการ และนักออกแบบที่นำความรู้มาสร้างสรรค์ผลงานได้หลากหลายรูปแบบ ผสมผสานกับเทคโนโลยีและนวัตกรรมจนมีความสวยงาม และประณีต เช่น กระเป๋า เครื่องแต่งกาย เครื่องประดับต่าง ๆ เป็นต้น อีกทั้งยังคงความเป็นเอกลักษณ์ของแต่ละท้องถิ่นได้อย่างน่าภาคภูมิใจ โดยขอให้มีการศึกษา พัฒนา และเผยแพร่การดูแลรักษาผ้าไทยที่ง่ายและสะดวกมากขึ้น รวมทั้งพิจารณาเรื่องราคาให้ถูกลง เพื่อเป็นส่วนช่วยส่งเสริมการใช้ผ้าไทยให้แพร่หลายในประชาชนทุกกลุ่ม ซึ่งจะเป็นการสืบสาน รักษา และส่งเสริมผ้าไทยให้เป็นที่รู้จักในระดับท้องถิ่นสู่สากลได้อีกทางหนึ่งด้วย
สำหรับงาน “ภูษาศิลป์ จากท้องถิ่นสู่สากล” เฉลิมพระเกียรติฯ ประกอบด้วย นิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในชื่อว่า “ลายศิลป์แห่งเส้นไหม : มรดกไทยสู่สากล” นิทรรศการวันผ้าแห่งชาติ นิทรรศการผลงานของศิลปินแห่งชาติ โดยนายมีชัย แต้สุจริยา ศิลปินแห่งชาติ สาขาทัศนศิลป์ (ประณีตศิลป์-ทอผ้า) ประจำปี พ.ศ. 2565 นิทรรศการผ้าไทยลายอัตลักษณ์ 76 จังหวัด นิทรรศการ 4 สุดยอดดีไซเนอร์ 4 ภาค นิทรรศการผ้าไทยร่วมสมัย นิทรรศการผลิตภัณฑ์วัฒนธรรมไทย (Cultural Product of Thailand : CPOT) ที่ผลิตจากผ้า รวมไปถึงการสาธิตการทอผ้า การออกร้านจำหน่ายผลิตภัณฑ์ผ้าไทย การเสวนาวิชาการเกี่ยวกับการพลิกฟื้นผ้าไทย เป็นต้น
นอกจากนี้ ยังมีการเจรจาทางธุรกิจทั้งภายในประเทศและต่างประเทศ เพื่อสร้างโอกาสทางการค้าให้กับสินค้าเชิงวัฒนธรรม อีกทั้งยังช่วยเสริมสร้างศักยภาพของชุมชน และผู้ประกอบการ ทำให้สามารถเพิ่มช่องทางการจำหน่าย อันจะนำไปสู่การสร้างรายได้อย่างยั่งยืนและช่วยกระตุ้นเศรษฐกิจฐานรากแก่ชุมชนและประเทศอีกด้วย โดยกำหนดจัดระหว่างวันที่ 11-14 สิงหาคม 2565 ณ รอยัล พารากอน ฮอลล์ ชั้น 5 ศูนย์การค้าสยามพารากอน
วันศุกร์ที่ 23 กรกฎาคม 2564
ประกาศ ขสมก. ประจำวันที่ 23 กรกฎาคม 2564​ พบพนักงานติดเชื้อไวรัส COVID-19 จำนวน 14 ราย
ประกาศ ขสมก. ประจำวันที่ 23 กรกฎาคม 2564​ พบพนักงานติดเชื้อไวรัส COVID-19 จำนวน 14 ราย
1) พนักงานเก็บค่าโดยสารรถปรับอากาศ สาย 129 เพศหญิง อายุ 38 ปี
2) พนักงานเก็บค่าโดยสารรถธรรมดา สาย 60 เพศหญิง อายุ 24 ปี
3) พนักงานขับรถโดยสารธรรมดา สาย 136 เพศหญิง อายุ 42 ปี
4) พนักงานเก็บค่าโดยสารรถปรับอากาศ สาย 76 เพศหญิง อายุ 39 ปี
5) พนักงานขับรถโดยสารธรรมดา สาย 1 เพศชาย อายุ 35 ปี
6) พนักงานเก็บค่าโดยสารรถปรับอากาศ สาย 76 เพศหญิง อายุ 29 ปี
7) พนักงานขับรถโดยสารธรรมดา สาย 95ก เพศชาย อายุ 46 ปี
8) พนักงานเก็บค่าโดยสารรถธรรมดา สาย 71 เพศหญิง อายุ 60 ปี (ปัจจุบันปฏิบัติหน้าที่ตรวจวัดความดันโลหิตพนักงานประจำรถ ณ อู่สวนสยาม เขตการเดินรถที่ 2)
9) พนักงานเก็บค่าโดยสารรถธรรมดา สาย 24 เพศหญิง อายุ 38 ปี
10) พนักงานเก็บค่าโดยสารรถปรับอากาศ สาย 205 เพศหญิง อายุ 22 ปี
11) พนักงานเก็บค่าโดยสารรถธรรมดา สาย 71 เพศหญิง อายุ 57 ปี
12) พนักงานขับรถโดยสารธรรมดา สาย 67 เพศชาย อายุ 55 ปี
13) พนักงานเก็บค่าโดยสารรถปรับอากาศ สาย 22 เพศหญิง อายุ 51 ปี
14) พนักงานขับรถโดยสารธรรมดา สาย 189 เพศชาย อายุ 46 ปี
วันอังคารที่ 23 พฤศจิกายน 2564
ข้อสั่งการเกี่ยวกับเด็กและเยาวชน
....
ในที่ประชุม ครม. วันนี้
นายกรัฐมนตรีมีข้อสั่งการเกี่ยวกับเด็กและเยาวชน ทั้งเรื่องโภชนาการเด็กและการปลูกจิตสำนึกการรักต้นไม้
.
โดยมอบหมายให้หน่วยงานที่เกี่ยวข้องเร่งดำเนินการ อย่างโครงการ “อาหารเช้าเพื่อน้อง: นักเรียนอิ่มท้อง ผู้ปกครองอิ่มใจ” เพิ่มเติมจากโครงการเดิมที่มีอยู่ เพื่อให้เด็กไทยเติบโตอย่างมีคุณภาพต่อไป
#ไทยคู่ฟ้า#ร่วมต้านโควิด19
-------------------
วันจันทร์ที่ 11 เมษายน 2565
สำนักงานสลากฯ จัดประชุมเพื่อคัดเลือกตัวแทนจำหน่ายโครงการสลาก 80 ภาคตะวันออกเฉียงเหนือ
ผู้อำนวยการสำนักงานสลากกินแบ่งรัฐบาล เป็นประธานในการจัดประชุมชี้แจงหลักเกณฑ์ และเงื่อนไข ให้กับตัวแทนจำหน่ายสลากในภาคตะวันออกเฉียงเหนือ ที่สนใจสมัครเข้าร่วมโครงการสลาก 80
วันนี้ (9 เมษายน 2565) เวลา 11.00 น.ที่หอประชุมจังหวัดบุรีรัมย์ อ.เมือง จ.บุรีรัมย์ พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เดินทางไปเป็นประธานในการจัดประชุมชี้แจงหลักเกณฑ์ และเงื่อนไข ให้กับตัวแทนจำหน่ายสลากในภาคตะวันออกเฉียงเหนือ ที่สนใจสมัครเข้าร่วมโครงการสลาก 80 และในวันพรุ่งนี้ (10 เมษายน 2565) จะเดินทางไปจัดกิจกรรมแบบเดียวกันนี้ที่จังหวัดอุดรธานี
ผู้อำนวยการสำนักงานสลากกินแบ่งรัฐบาล กล่าวว่า โครงการสลาก 80 เป็นโครงการที่คณะกรรมการสลากกินแบ่งรัฐบาลได้วางแนวทางไว้ เพื่อให้ประชาชนสามารถหาซื้อสลากได้ในราคา 80 บาท จากจุดจำหน่ายที่กระจายอยู่ทั่วประเทศ โดยตัวแทนจำหน่ายจะได้รับสลากไปจำหน่ายจุดละ 25 เล่ม หรือ 2,500 ฉบับ ภายใต้เงื่อนไขที่สำนักงานสลากฯ กำหนด การซื้อขายสลากโครงการนี้ ดำเนินการผ่านแอปพลิเคชันเป๋าตัง และถุงเงิน ในปีนี้ สำนักงานสลากฯ จะกระจายจุดจำหน่ายออกไปในทางกว้าง จำนวนไม่เกิน 1,000 จุด ทั่วประเทศ ขณะนี้ได้เริ่มดำเนินโครงการในระยะแรกไปแล้วที่กรุงเทพมหานคร และนนทบุรี สำหรับระยะที่ 2 ได้ทำการคัดเลือกตัวแทนจำหน่ายในส่วนกลาง ปริมณฑล และภาคกลาง เรียบร้อยแล้ว 151 จุด
สำหรับการเดินทางมาที่บุรีรัมย์ และอุดรธานี ในครั้งนี้ เพื่อให้ผู้สมัครเข้าร่วมโครงการในพื้นที่ภาคตะวันออกเฉียงเหนือ ได้รับฟังการชี้แจงหลักเกณฑ์ และเงื่อนไขในการเข้าร่วมโครงการสลาก 80 และทำการคัดเลือก (Random) กรณีพื้นที่ที่มีผู้สนใจเข้าร่วมโครงการเกิน 1 ราย ในส่วนของตัวแทนจำหน่ายที่สมัครเข้าร่วมโครงการและร่วมเข้ารับฟังหลักเกณฑ์ในวันนี้ ประกอบด้วย ตัวแทนจากจังหวัดนครราชสีมามหาสารคาม อุบลราชธานี ศรีสะเกษ อำนาจเจริญ ชัยภูมิ ยโสธร สุรินทร์ ร้อยเอ็ด บุรีรัมย์ รวม 10 จังหวัด จำนวนตัวแทนจำหน่าย 423 ราย และในวันพรุ่งนี้ ที่จังหวัดอุดรธานี มีตัวแทนจำหน่ายเข้าร่วมกิจกรรม 332 ราย จาก 10 จังหวัด ได้แก่ จังหวัดเลย มุกดาหาร กาฬสินธุ์ นครพนม สกลนคร บึงกาฬ ขอนแก่น หนองคาย หนองบัวลำภู และอุดรธานี และหลังจากนี้ จะเดินทางไปจัดประชุมชี้แจงหลักเกณฑ์ในลักษณะเดียวกันนี้ที่ ภาคตะวันออก และภาคใต้ โดยตั้งเป้าไว้ว่า จะสามารถดำเนินโครงการสลาก 80 จำนวนไม่เกิน 1,000 จุด ได้ทั่วประเทศ ภายในงวดวันที่ 16 มิถุนายน 2565
โครงการสลาก 80 เป็นมาตรการหนึ่งในการบรรเทาความรุนแรงของปัญหาสลากเกินราคา โดยมุ่งหมายให้มีจุดจำหน่ายสลากที่มีรูปแบบเดียวกันที่ประชาชนสามารถหาซื้อสลากได้ตามราคาด้วยการซื้อขายผ่านแอปพลิเคชันจะเป็นการควบคุมการจำหน่ายให้ตัวแทนจำหน่ายขายสลากตามราคาที่กำหนด ซึ่งสามารถตรวจสอบการซื้อ-ขายสลากได้จากระบบแอปพลิเคชัน นอกจากนี้ ยังเป็นการส่งเสริมนโยบายภาครัฐในด้านการนำเทคโนโลยีมาใช้ในการซื้อ-ขายสลาก และเป็นการบูรณาการร่วมกันระหว่างหน่วยงานภาครัฐ ระหว่างสำนักงานสลากฯ และ ธนาคารกรุงไทย ด้วย ผู้อำนวยการสำนักงานสลากกินแบ่งรัฐบาล กล่าวในตอนท้าย
วันอาทิตย์ที่ 12 ธันวาคม 2564
ระวัง! กลลวงคอลเซ็นเตอร์ ขอให้โอนเงินเพื่อตรวจสอบ แจ้งเบาะแสได้ที่ 191 และ 1599
.....
สำนักงานตำรวจแห่งชาติ แจ้งเตือนประชาชนให้รู้เท่าทันถึงอาชญากรรมทางเทคโนโลยี หากได้รับการติดต่อจากผู้ที่อ้างว่าเป็นเจ้าหน้าที่ตำรวจ เจ้าหน้าที่รัฐ หรือบริษัทขนส่งสินค้า โดยแจ้งว่าบัญชีหรือพัสดุของท่านมีส่วนเกี่ยวข้องกับการกระทำความผิด ต้องโอนเงินเพื่อให้ตรวจสอบ ขอให้สันนิษฐานไว้ก่อนว่าเป็นมิจฉาชีพแก๊งคอลเซ็นเตอร์
.
เนื่องจากธนาคารหรือหน่วยงานบังคับใช้กฎหมายต่าง ๆ ไม่มีความจำเป็นต้องให้เจ้าของบัญชีธนาคารโอนเงินเพื่อทำการตรวจสอบ เพราะหากพบการกระทำความผิด พนักงานสอบสวนหรือเจ้าหน้าที่จะใช้อำนาจตามกฎหมายในการยึด – อายัดบัญชีธนาคาร โดยจะติดต่อกับธนาคารโดยตรงเท่านั้น
.
ประชาชนที่พบเห็นพฤติกรรมดังกล่าว สามารถแจ้งเบาะแสได้ที่สายด่วน 191 หรือสายด่วนสำนักงานตำรวจแห่งชาติ 1599 ตลอด 24 ชม.
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 24 มิถุนายน 2564
“โฆษกศบศ.” เผย “บิ๊กตู่”สั่งเดินหน้าช่วยSMEs เต็มสูบ พ่วงเสริมสภาพคล่องสินเชื่อดอกเบี้ยต่ำไม่ต้องมีหลักประกัน ต่อลมหายใจให้โรงแรม-รีสอร์ต-เกสต์เฮาส์-เซอร์วิสอพาร์ตเมนท์
“โฆษกศบศ.” เผย “บิ๊กตู่”สั่งเดินหน้าช่วยSMEs เต็มสูบ แจง “ออมสิน” พักหนี้ SMEs ท่องเที่ยวทั้งเงินต้นและดอก 6 เดือน พ่วงเสริมสภาพคล่องสินเชื่อดอกเบี้ยต่ำไม่ต้องมีหลักประกัน ต่อลมหายใจให้โรงแรม-รีสอร์ต-เกสต์เฮาส์-เซอร์วิสอพาร์ตเมนท์
นายธนกร วังบุญคงชนะ เลขานุการรัฐมนตรีประจำสำนักนายกรัฐมนตรี ในฐานะโฆษกศูนย์บริหารสถานการณ์เศรษฐกิจจากผลกระทบจากการแพร่ระบาดของโควิด-19 (ศบศ.) กล่าวว่า สถานการณ์โควิด-19 ส่งผลกระทบต่อเศรษฐกิจอย่างมาก โดยเฉพาะSMEs ซึ่งพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้ประชุมหารือนโยบายช่วยเหลือ SMEs โดยมีสภาหอการค้าไทย สภาอุตสาหกรรมแห่งประเทศไทย สมาคมธนาคารไทย และสมาพันธ์เอสเอ็มอีไทยเข้าร่วม ซึ่งที่ผ่านมารัฐบาลได้ออกมาตรการช่วยเหลือSMEsมาตลอด ไม่ว่าจะเป็นการเร่งรัดใช้จ่ายภาครัฐและการกระตุ้นการบริโภคภายในประเทศผ่านโครงการต่างๆ ทั้งนี้ รัฐบาลได้มอบหมายให้ธนาคารออมสินออกมาตรการช่วยเหลือธุรกิจท่องเที่ยว โดยเฉพาะผู้ประกอบการ SMEs ธุรกิจโรงแรม และที่พัก ซึ่งล่าสุดธนาคารออมสินออกมาตรการยกเว้นการชําระเงินต้นและดอกเบี้ยเป็นระยะเวลา 6 เดือน แก่ผู้ประกอบการ SMEs โรงแรม รีสอร์ต เกสต์เฮาส์ และเซอร์วิสอพาร์ตเมนท์ มีเป้าหมายเพื่อช่วยลดภาระค่าใช้จ่ายแก่ผู้ประกอบการ ให้สามารถประคับประคองธุรกิจจนกว่าสถานการณ์การแพร่ระบาดของ COVID-19 จะคลี่คลาย และกิจการกลับมา มีรายได้อีกครั้ง
นายธนกร กล่าวต่อว่า มาตรการยกเว้นการชําระเงินต้นและดอกเบี้ย ทําให้เงินงวดเป็นศูนย์ เป็นระยะเวลา 6 เดือน มีผลตั้งแต่งวดเดือนกรกฎาคม - เดือนธันวาคม 2564 โดยให้สิทธิ์แก่ผู้ประกอบการ SMEs ธุรกิจโรงแรม รีสอร์ต เกสต์เฮาส์ และเซอร์วิสอพาร์ตเมนท์ ที่มีวงเงินสินเชื่อรวมไม่เกิน 250 ล้านบาท และมีหนี้ค้างชําระไม่เกิน 90 วัน สามารถแจ้งความประสงค์เข้าร่วมมาตรการได้ตั้งแต่บัดนี้ ที่สาขาธนาคารออมสิน อย่างไรก็ตาม นอกเหนือจากความช่วยเหลือตามมาตรการลดภาระค่าใช้จ่ายแล้ว ที่ผ่านมาธนาคารออมสินได้จัดทํามาตรการเสริมสภาพคล่องโดยการให้สินเชื่อเงื่อนไขผ่อนปรนแก่ผู้ประกอบการ SMEs ธุรกิจท่องเที่ยว อีกหลายมาตรการ โดยปัจจุบันมี 2 มาตรการที่ยังคงเปิดรับลงทะเบียน ได้แก่ มาตรการสินเชื่อดอกเบี้ยต่ำ ไม่ต้องมีหลักทรัพย์ค้ำประกัน วงเงินให้กู้สูงสุดรายละ 500,000 บาท และมาตรการสินเชื่อ SMEs มีที่ มีเงิน สําหรับธุรกิจ ท่องเที่ยว ใช้ที่ดินเป็นหลักประกัน อัตราดอกเบี้ยปีแรก 0.1% วงเงินให้กู้สูงสุดสําหรับบุคคลธรรมดารายละไม่เกิน 10 ล้านบาท สําหรับนิติบุคคลรายละไม่เกิน 50 ล้านบาท ทั้งนี้ ผู้ประกอบการที่สนใจสามารถยื่นขอกู้ได้ โดยลงทะเบียนผ่านเว็บไซต์ธนาคารออมสิน www.gsb.or.th หรือติดต่อที่ธนาคารออมสินทุกสาขาทั่วประเทศ เชื่อว่าทุกมาตรการที่ออกมาจะสามารถช่วยผู้ประกอบการSMEsได้ในภาวะวิกฤติโควิด-19เพราะพล.อ.ประยุทธ์ไม่ทิ้งใครไว้ข้างหลังอย่างแน่นอน
........................
วันพฤหัสบดีที่ 6 มกราคม 2565
การรถไฟแห่งประเทศไทย สรุปยอดการเดินทางของผู้โดยสารช่วงเทศกาลปีใหม่ มีจำนวนผู้เดินทางทั้งสิ้น 301,156 คน
สามารถดูแลการเดินทางไปกลับได้อย่างปลอดภัย ไร้อุบัติเหตุ  มีรถโดยสารเพียงพอ ไม่มีผู้โดยสารตกค้าง
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) เปิดเผยว่า ตามที่รฟท.ได้จัดมาตรการอำนวยความสะดวกรองรับการเดินทางของพี่น้องประชาชนในช่วงเทศกาลปีใหม่ ประจำปี 2565 ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม และนายนิรุฒ มณีพันธ์ ผู้ว่าการรถไฟแห่งประเทศไทย ซึ่งได้มีการได้จัดตั้งศูนย์ปลอดภัยในช่วงเทศกาลปีใหม่ ทั้งส่วนกลางและส่วนภูมิภาค สำหรับอำนวยความสะดวก และดูแลความปลอดภัยการเดินทางแก่ประชาชน พร้อมทั้งได้พ่วงตู้โดยสารจนเต็มหน่วยลากจูงในขบวนรถทุกเส้นทางทั่วประเทศ รวม 170 ขบวนต่อวัน และเพิ่มขบวนรถพิเศษรองรับการเดินทางของพี่น้องประชาชนให้เพียงพอต่อความต้องการ รวม 7 ขบวน ในเส้นทาง กรุงเทพ - อุบลราชธานี- กรุงเทพ และกรุงเทพ - เชียงใหม่- กรุงเทพ ซึ่งสามารถรองรับการเดินทางของผู้โดยสารในช่วงเทศกาลปีใหม่ได้เป็นอย่างดี โดยมีขบวนรถรับส่งผู้โดยสารได้เพียงพอ ไม่มีผู้โดยสารตกค้าง และสามารถดูแลผู้โดยสารเดินทางไปและกลับได้อย่างปลอดภัย ปราศจากอุบัติเหตุ
ส่วนภาพรวมของจำนวนผู้โดยสารที่เดินทางโดยรถไฟช่วงเทศกาลปีใหม่ ตั้งแต่วันที่ 30 ธันวาคม 2564 - 4 มกราคม 2565 มีจำนวนทั้งสิ้น 301,156 คน แบ่งเป็นผู้โดยสารเชิงพาณิชย์ 120,462 คน และเชิงสังคม 180,694 คน เป็นผู้โดยสารขาออก 148,892 คน ผู้โดยสารขาเข้า 152,264 คน โดยเส้นทางที่มีผู้โดยสารเดินทางหนาแน่นที่สุด คือ สายใต้ 91,801 คน รองลงมาคือ สายตะวันออกเฉียงเหนือ 82,022 คน สายเหนือ 71,444 คน และสายตะวันออก 36,630 คน ซึ่งภาพรวมการเดินทางในช่วงเทศกาลปีใหม่ 2565 มีผู้โดยสารใช้บริการตามสถานีต่าง ๆ ทั่วประเทศเพิ่มขึ้นจากปี 2564 ที่มีผู้ใช้บริการ 269,379 คน
ทั้งนี้ รฟท. ขอขอบคุณพี่น้องประชาชน ผู้โดยสาร ที่ให้ความร่วมมือในการปฏิบัติตามมาตรการความปลอดภัย โดยไม่จำหน่ายและดื่มเครื่องดื่มแอลกอฮอล์บนขบวนรถและบริเวณสถานีรถไฟ ตลอดจนปฏิบัติตามมาตรการทางสาธารณสุขในการเฝ้าระวังและป้องกันการแพร่ระบาดของโรคโควิด-19 อย่างเคร่งครัด โดยมีการเข้าจุดคัดกรองวัดไข้ผู้โดยสารก่อนเข้าสถานี การตั้งจุดบริการแอลกอฮอล์ล้างมือ การให้สวมหน้ากากอนามัยตลอดการเดินทาง การรักษาระยะห่าง Social Distancing พร้อมสแกนแอปพลิเคชัน ไทยชนะ ก่อนและหลังใช้บริการ โดยสามารถสอบถามข้อมูลเพิ่มเติมเกี่ยวกับการเดินทางโดยรถไฟ ได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือ Facebook แฟนเพจ ทีมพีอาร์การรถไฟแห่งประเทศไทย
วันพุธที่ 27 เมษายน 2565
รัฐมนตรีฯ สุริยะ ให้เอกอัครราชทูตฯ อิสราเอลประจำประเทศไทยเข้าพบ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้เอกอัครราชทูตฯ อิสราเอลประจำประเทศไทยเข้าพบ
รัฐมนตรีฯ สุริยะ ให้เอกอัครราชทูตฯ อิสราเอลประจำประเทศไทยเข้าพบ
วันนี้ (26 เมษายน 2565) เวลา 16.00 น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นางออร์นา ซากิฟ (Ms.Orna Sagiv) เอกอัครราชทูตวิสามัญผู้มีอำนาจเต็มแห่งรัฐอิสราเอลประจำประเทศไทยและคณะ เข้าพบเพื่อเข้าเยี่ยมคารวะในโอกาสเข้ารับหน้าที่และร่วมหารือแลกเปลี่ยนความคิดเห็นในประเด็นความร่วมมือระหว่างไทยกับอิสราเอล ด้านการแบ่งปันความรู้เทคโนโลยีขั้นสูง และความสามารถทางดิจิทัลในกระบวนการผลิต โดยมีนายณัฐพล รังสิตพล อธิบดีกรมส่งเสริมอุตสาหกรรม และนางศิริเพ็ญ เกียรติเฟื่องฟู รองผู้อำนวยการสำนักงานเศรษฐกิจอุตสาหกรรม เข้าร่วมด้วย ณ ห้องรับรอง 1 ชั้น 2 อาคารสำนักงานปลัดกระทรวงอุตสาหกรรม
วันพุธที่ 5 มกราคม 2565
รมช.ประภัตร หารือมาตรการแก้ไขปัญหาราคาเนื้อสุกรแพง หยุดส่งออกในระยะสั้น จับมือทุกภาคส่วนสนับสนุนการเลี้ยงสุกรในกลุ่มผู้เลี้ยงรายย่อย สร้างความมั่นคงทางอาหารให้กับประเทศ
รมช.ประภัตร หารือมาตรการแก้ไขปัญหาราคาเนื้อสุกรแพง หยุดส่งออกในระยะสั้น จับมือทุกภาคส่วนสนับสนุนการเลี้ยงสุกรในกลุ่มผู้เลี้ยงรายย่อย สร้างความมั่นคงทางอาหารให้กับประเทศ
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังหารือการแก้ไขปัญหาราคาเนื้อสุกรในประเทศปรับสูงขึ้น โดยมีนายนายสัตวแพทย์ชัยวัฒน์ โยธคล รองอธิบดีกรมปศุสัตว์ ตัวแทนจากธนาคารเพื่อการเกษตรและสหกรณ์การเกษตร (ธ.ก.ส.) และหัวหน้าส่วนราชการที่เกี่ยวข้องร่วมหารือ ว่า อุตสาหกรรมการเลี้ยงสุกรภายในประเทศปี 2563 – 64 มีผู้ประกอบการรวม 190,000 ราย สามารถผลิตสุกรประมาณ 20 ล้านตัว/ปี ประมาณ 10,000 ราย เป็นผู้ประกอบการขนาดกลางและใหญ่ มีปริมาณสุกรมากกว่า 10 ล้านตัว และอีก 180,000 ราย เป็นเลี้ยงสุกรรายเล็ก รายย่อ โดยเมื่อปี 2563 - 64 ประเทศเพื่อนบ้านโดยรอบเกิดโรคระบาดในสุกร โดยเฉพาะโรคอหิวาต์แอฟริกาในสุกร (ASF) ทำให้ไทยต้องใช้มาตรการเข้มข้นในการควบคุมและป้องกันการระบาดของโรค ประกอบกับสถานการณ์การระบาดของโรคติดเชื้อไวรัสโคโรนา (COVID-19) ทำให้ความต้องการบริโภคเนื้อสุกรลดลง ในขณะที่ต้นทุนอาหารสัตว์ เวชภัณฑ์ ยารักษาโรคในสุกรปรับสูงขึ้น เกษตรกรจำนวนหนึ่งจึงปรับแผนลดการผลิตสุกรขุนลง ส่งผลให้ปริมาณสุกรในประเทศลดลง ในขณะที่ปี 2564 - ปัจจุบัน รัฐบาลไทยสามารถควบคุมการระบาดของโรคติดเชื้อไวรัสโคโรนา (COVID-19) ได้อย่างมีประสิทธิภาพ และสามารถควบคุม ยับยั้งการระบาดของโรคในสุกรได้อย่างดีเยี่ยม ส่งผลให้สุกรไทยเป็นที่ต้องการมากขึ้นในประเทศเพื่อนบ้าน ทำให้ราคาเนื้อหมูสดภายในประเทศปรับราคาสูงขึ้น
พลเอก ประยุทธ์ จันทร์โอชา นายกรัฐมนตรี มีความเป็นห่วงต่อสถานการณ์ราคาเนื้อสุกรภายในประเทศ จึงได้สั่งการมายังกระทรวงเกษตรฯ ให้เร่งติดตามและแก้ไขปัญหาดังกล่าวฯ อย่างเร่งด่วนทั้งในระยะสั้น เพื่อลดภาระค่าครองชีพให้กับประชาชน และในระยะกลาง - ยาว เพื่อช่วยเหลือเกษตรกร ผู้ประกอบการที่เลี้ยงสุกรทุกขนาด ให้กลับมาประกอบอาชีพ สามารถสร้างงาน สร้างรายได้ในครัวเรือน และสร้างความมั่นคงด้านอาหารให้กับประเทศ โดยตนในฐานะที่กำกับดูแลกรมปศุสัตว์ ได้สั่งการให้หน่วยงานที่เกี่ยวข้องของกระทรวงเกษตรฯ เร่งหารือร่วมกับกระทรวงพาณิชย์ เพื่อที่จะหยุดการส่งออกสุกรในทันที เพื่อให้มีปริมาณสุกรอยู่ในประเทศเพียงพอต่อความต้องการ
สำหรับในระยะกลาง - ยาวนั้น กรมปศุสัตว์จะเริ่มส่งเสริมเกษตรกรรายเล็ก และรายย่อยเดิม ในพื้นที่ที่มีความเหมาะสม โดยขอความร่วมมือจากผู้ประกอบการขนาดใหญ่ให้ผลิตลูกหมูเพิ่ม เพื่อส่งให้เกษตรกรรายเล็กและรายย่อยเลี้ยง โดยจะใช้เงินทุนจากธนาคาร ธ.ก.ส. ภายใต้ “โครงการสานฝันสร้างอาชีพ ยกระดับรายได้เกษตรกร” เข้ามาสนับสนุน เพื่อใช้เป็นต้นทุนในการดำเนินการ โดยคาดว่าภายใน 4 เดือน จำนวนสุกรขุนจะเพิ่มขึ้น และราคาจะปรับเข้าสู่ภาวะปกติ นอกจากนี้ กระทรวงเกษตรฯ ยังเตรียมหารือมาตรการลดต้นทุนการนำเข้าวัตถุดิบอาหารสัตว์จากต่างประเทศ ร่วมกับกระทรวงพาณิชย์ เพื่อช่วยเหลือเกษตรกร และจะส่งเสริมการปลูกข้าวโพดมาเป็นพืชอาหารสัตว์ให้มีปริมาณเพิ่มขึ้น เนื่องจากในอุตสาหกรรมการเลี้ยงสัตว์ประเทศไทยมีความต้องการใช้ถึงปีละ 8 ล้านตัน แต่มีกำลังการผลิตเพียง4 ล้านตัน/ต่อปี
ทั้งนี้ รมช.ประภัตร ยังได้สั่งการให้กรมปศุสัตว์เร่งเตรียมการสำรวจพื้นที่ที่มีความเหมาะสม และมีความเสี่ยงจากโรคระบาด เพื่อกำหนดเป็นพื้นที่ในการผลักดัน “ปศุสัตว์ Sandbox” หรือเขตพื้นที่ควบคุมพิเศษ ส่งเสริมการนำเข้า การผลิต–ส่งออกสินค้าปศุสัตว์ ตามโยบายของนายกรัฐมนตรีโดยด่วน
วันพุธที่ 8 มิถุนายน 2565
นายกฯ ย้ำ รัฐบาลให้ความสำคัญส่งเสริมการศึกษา มุ่งมั่นสร้างความเท่าเทียม ชื่นชม ปตท. ดำเนินโครงการที่ดีเพื่อสังคมต่อเนื่อง
นายกฯ ย้ำ รัฐบาลให้ความสำคัญส่งเสริมการศึกษา มุ่งมั่นสร้างความเท่าเทียม ชื่นชม ปตท. ดำเนินโครงการที่ดีเพื่อสังคมต่อเนื่อง มอบเงินจำนวน 151 ล้านบาท ช่วยเหลือเด็กและเยาวชนต่อยอดการศึกษา
วันนี้ (8 มิ.ย.65) เวลา 15.00 น. ณ ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นสักขีพยานพิธีมอบเงินสนับสนุนทุนการศึกษาโครงการ “ลมหายใจเพื่อน้อง” ระหว่าง บริษัท ปตท. จำกัด (มหาชน) และกองทุนเพื่อความเสมอภาคทางการศึกษา (กสศ.) โดย ศาสตราจารย์พิเศษ ดร.ทศพร ศิริสัมพันธ์ ประธานกรรมการ ปตท. เป็นผู้แทนมอบเงินจำนวน 151 ล้านบาท ให้แก่ รศ. ดร. ดารณี อุทัยรัตนกิจ กรรมการบริหารกองทุนเพื่อความเสมอภาคทางการศึกษา (กสศ.) เพื่อช่วยเหลือเด็กและเยาวชนที่มีความเสี่ยงจะหลุดออกจากระบบการศึกษาในปี 2565 และได้รับผลกระทบจากโควิด-19 ให้ได้รับการศึกษาอย่างต่อเนื่อง ซึ่งการดำเนินการดังกล่าวสอดคล้องกับนโยบายของนายกรัฐมนตรีและรัฐบาลในการสร้างโอกาสทางการศึกษาให้กับเด็กและเยาวชนของไทยโดยไม่ทิ้งใครไว้ข้างหลัง เพื่อเป็นกำลังสำคัญในการพัฒนาประเทศต่อไปต่อเนื่อง โดยมี นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน นางสาวตรีนุช เทียนทอง รัฐมนตรีว่าการกระทรวงศึกษาธิการ นายอธิคม เติบศิริ ประธานเจ้าหน้าที่ปฏิบัติการกลุ่มธุรกิจปิโตรเลียมขั้นต้นและก๊าซธรรมชาติ บริษัท ปตท. จำกัด (มหาชน) และ ดร.ไกรยส ภัทราวาท ผู้จัดการกองทุนเพื่อความเสมอภาคทาง ร่วมเป็นสักขีพยานในครั้งนี้ด้วย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่านายกรัฐมนตรีกล่าวชื่นชม ปตท. ที่ได้ริเริ่มทำโครงการดี ๆ เพื่อสังคมมาโดยตลอด โครงการลมหายเพื่อน้องถือเป็นแบบอย่างที่ดีของภาคธุรกิจ ในการสนับสนุนและส่งเสริมการศึกษาแก่เยาวชน เนื่องจากการศึกษาเป็นรากฐานสำคัญที่นำพาประเทศไปสู่การพัฒนาอย่างยั่งยืน พร้อมได้กล่าวขอบคุณประชาชนทุกภาคส่วน ที่ทำให้โครงการเพื่อสังคมลักษณะเช่นนี้ ประสบความสำเร็จอย่างรวดเร็ว และเชื่อมั่นว่า ความร่วมมือของภาครัฐและเอกชน จะสามารถพัฒนาคุณภาพการศึกษาของประเทศไทยให้ดียิ่งขึ้น เพราะการศึกษาถือเป็นรากฐานที่สำคัญของประเทศ
นายกรัฐมนตรีย้ำ รัฐบาลให้ความสำคัญกับการส่งเสริมภาคการศึกษามาโดยตลอดและมุ่งมั่นสร้างความเท่าเทียมทางการศึกษาให้แก่เยาวชนไทยอย่างเป็นธรรม เนื่องจากการศึกษาเป็นรากฐานสำคัญที่จะยกระดับทรัพยากรมนุษย์ของประเทศให้มีศักยภาพสูง สามารถขับเคลื่อนและพัฒนาประเทศให้เจริญก้าวหน้าต่อไปในภายภาคหน้าได้อย่างยั่งยืน โดยการจัดกิจกรรม Virtual Run ของบริษัท ปตท. สอดคล้องกับแนวนโยบายของรัฐบาลในการสนับสนุนภาคการศึกษาของประเทศ นับเป็นแบบอย่างที่ดี ในการดำเนินโครงการเพื่อสังคม ให้ประชาชนทั่วไปได้ตระหนักถึงความสำคัญของการศึกษา ทำให้นักเรียนที่ประสบปัญหาสามารถกลับเข้าสู่ระบบการศึกษา และเป็นส่วนสำคัญในการขับเคลื่อนการศึกษาไทยและขับเคลื่อนประเทศไทยให้เป็น Better Thailand อย่ายั่งยืน โดยไม่ทิ้งใครไว้ข้างหลัง
............................
วันอังคารที่ 19 เมษายน 2565
ดีอีเอส หารือผู้แทนหอการค้าญี่ปุ่น ผลักดันความร่วมมือด้านเศรษฐกิจดิจิทัล ไทย – ญี่ปุ่น
ดีอีเอส หารือผู้แทนหอการค้าญี่ปุ่น ผลักดันความร่วมมือด้านเศรษฐกิจดิจิทัล ไทย – ญี่ปุ่น
เมื่อวันที่ 18 เมษายน 2565 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ได้ให้การต้อนรับ Mr. Yutaka Ueno ประธานแผนกไอซีทีและอุตสาหกรรมดิจิทัล พร้อมด้วยคณะผู้แทนจากหอการค้าญี่ปุ่นประจำประเทศไทย (Japanese Chamber of Commerce in Bangkok: JCC) และผู้แทนองค์การส่งเสริมการค้าต่างประเทศของญี่ปุ่น (Japan External Trade Organization: JETRO) ณ ห้องประชุม MDES1 ชั้น 9 กระทรวงดิจิทัลเพื่อเศรษฐกิจและสังคม
โดยที่ประชุมได้มีการหารือเรื่องการผลักดันความร่วมมือด้านเศรษฐกิจดิจิทัลระหว่างไทย – ญี่ปุ่น รวมทั้งแนวทางและโอกาสในการสร้างความร่วมมือระหว่างรัฐบาลไทยและบริษัทญี่ปุ่น โดยเฉพาะกับบริษัทด้านอุตสาหกรรมไอซีทีและเทคโนโลยีดิจิทัลที่มาลงทุนในไทย รวมถึงขอรับความเห็นเรื่องโครงสร้างพื้นฐานทางดิจิทัลของไทยเพื่อเป็นข้อมูลในการพิจารณาปรับปรุงประสิทธิภาพให้ดียิ่งขึ้น นอกจากนั้น ที่ประชุมได้มีการหารือถึงประเด็นอื่น ๆ ร่วมกัน ได้แก่ Big Data คลาวน์ ศูนย์ข้อมูล ความมั่นคงปลอดภัยไซเบอร์ การใช้ 5G ในภาคการผลิต ปัญญาประดิษฐ์และหุ่นยนต์ พระราชบัญญัติคุ้มครองข้อมูลส่วนบุคคล พ.ศ.2562 เป็นต้น
**********************
วันพุธที่ 15 กันยายน 2564
PM gives guidance to Thai youths who are tasked to man “Thai Pavilion” at World Expo 2020 Dubai
PM gives guidance to Thai youths who are tasked to man “Thai Pavilion” at World Expo 2020 Dubai
September 14, 2021, at 1500hrs, at Bhakdi Bodin Building, Government House, Prime Minister and Defense Minister Gen. Prayut Chan-o-cha was paid a courtesy call by and gave guidance to 25 Thai youths who have been selected as “Thailand Pavilion Ambassadors” to man Thai Pavilion at the World Expo 2020 Dubai.
According to the Prime Minister, World Expo 2020 Dubai will be an important opportunity to increase global awareness on various dimensions of Thailand, and to stimulate the country’s economic mobility, both in terms of trade, investment, and tourism. Thailand’s presence at the World Expo 2020 Dubai would also showcase and boost global confidence on the country’s tangible adoption of digital technology in tourism promotion endeavor, aside from the presentation of its unique identities.
The Prime Minister also commended the project that gave an opportunity for Thai youths to take part in and represent Thailand in the global event. They will be able to engage in the cultural exchange and presentation of Thai identities, i.e., Siamese smile, Thai food, beautiful nature, and humble characteristics of the Thai people. The Government has strived to “reinvent Thailand” toward security, prosperity, and sustainability both for the presence and into the future.
“Thailand Pavilion” at the World Expo 2020 Dubai will be set up under the theme “Mobility for the Future”. The Expo will be held during October 1, 2021- March 31, 2022.
วันอังคารที่ 2 พฤศจิกายน 2564
โฆษกรัฐบาลเผย เลขา สมช. นำภาคเอกชนถกเตรียมความพร้อมเปิดประเทศ ขณะนี้ มีจำนวนผู้ลงทะเบียนผ่านระบบ Thailand Pass 22,779 คน และมีผู้ได้รับอนุมัติแล้ว 4,206 คน
โฆษกรัฐบาลเผย เลขา สมช. นำภาคเอกชนถกเตรียมความพร้อมเปิดประเทศ ขณะนี้ มีจำนวนผู้ลงทะเบียนผ่านระบบ Thailand Pass 22,779 คน และมีผู้ได้รับอนุมัติแล้ว 4,206 คน
นายธนกร วังบุญคงชนะ โฆษกประจำสำนักนายกรัฐมนตรี ติดตามการประชุมชี้แจงทำความเข้าใจเกี่ยวกับแผนการเปิดประเทศต่อภาคเอกชนและสื่อมวลชน โดยมี พลเอก สุพจน์ มาลานิยม เลขาธิการสภาความมั่นคงแห่งชาติ ในฐานะ ผอ.ศปก.ศบค. เป็นประธานการประชุม โดยมีส่วนราชการที่รับผิดชอบในการรองรับการเปิดประเทศ อาทิ กรมควบคุมโรค กระทรวงการต่างประเทศ การท่องเที่ยวแห่งประเทศไทย และภาคเอกชนที่เกี่ยวข้อง อาทิ หอการค้าไทยและสภาหอการค้าไทย สภาอุตสาหกรรมการท่องเที่ยวแห่งประเทศไทย สมาคมโรงแรมไทย สมาคมสายการบินแห่งประเทศไทย และสมาคมภัตตาคารไทย รวมถึงภาคสื่อมวลชน อาทิ สมาคมนักข่าวนักหนังสือพิมพ์แห่งประเทศไทยเพื่อสร้างความเข้าใจแก่ประชาชน
โดยที่ประชุมได้ชี้แจงแนวทางการเดินทางเข้าประเทศ ทั้ง 3 รูปแบบ ได้แก่ Test and Go / Sandbox Programs / Quarantine พร้อมเร่งรัดให้ให้สถานประกอบการ โรงแรม/ที่พัก ในพื้นที่นำร่องท่องเที่ยวมีมาตรฐาน SHA / SHA+ รวมถึงมีแนวทางการปฏิบัติในทุกกิจการ/กิจกรรม เพื่อรองรับการเปิดรับนักท่องเที่ยว ทั้งนี้ ที่ประชุมได้รับฟังข้อคิดเห็นและผลตอบรับจากมาตรการ ศบค. จากภาคเอกชนเพื่อที่จะนำไปปรับมาตรการให้สอดคล้องกับการปฏิบัติเพื่ออำนวยความสะดวกต่อภาคธุรกิจท่องเที่ยวไปอนาคตต่อไป พร้อมมอบหมายให้ส่วนราชการที่เกี่ยวข้องรวบรวมสถิติการเข้าออกประเทศตั้งแต่วันที่ 1 พฤศจิกายน 2564 เป็นต้นไป และจะมีการแถลงข่าวเพื่อให้ภาคธุรกิจทราบผ่านการแถลงข่าวประจำวัน ตามคำขอของภาคเอกชนในที่ประชุมเพื่อใช้นำข้อมูลไปใช้ในการวางแผนทางธุรกิจด้วย
ในโอกาสนี้ เลขาธิการสภาความมั่นคงแห่งชาติ กล่าวว่า “ต้องขอขอบคุณท่านนายกฯ ที่ได้ตัดสินใจอย่างกล้าหาญที่จะเปิดประเทศ เพื่อประคับประคองภาคเศรษฐกิจและธุรกิจให้สามารถเดินหน้าต่อไปได้ โดยได้รับความสนใจและร่วมมือจากธุรกิจภาคเอกชนสมาคมองค์กรต่าง ๆ ที่เข้ามาสนับสนุนและให้ความเห็นในวันนี้”
โฆษกประจำสำนักนายกรัฐมนตรี ยังเผยว่า มีการประมาณการรายละเอียดการเดินทางเข้าประเทศไทย ณ ท่าอากาศยานสุวรรณภูมิ ประจำวันที่ 2 พฤศจิกายน 2564 จำนวน 31 เที่ยวบิน จำนวนผู้โดยสาร 2,080 คน แบ่งเป็น ชาวไทย 669 คน และ ชาวต่างชาติ 1,411 คน โดยมีเที่ยวบินจากหลายประเทศที่เข้าข่ายสามารถเดินทางเข้าไทยได้โดยไม่ต้องกักตัว อาทิ เที่ยวบิน EK384 จากสหรัฐอาหรับฯ ผู้โดยสาร 286 คน เที่ยวบิน KE653 จากเกาหลีใต้ มีผู้โดยสาร 110 คน และเที่ยวบิน JL707 จากญี่ปุ่น มีผู้โดยสาร 143 คน เป็นต้น ซึ่งคาดว่าจะมีจำนวนผู้โดยสารตั้งแต่วันที่ 1 - 30 พฤศจิกายน อยู่ที่ 725,978 คน เฉลี่ย 24,199 คน/วัน
ตั้งแต่วันที่ 1 พฤศจิกายน 2564 มีจำนวนผู้ลงทะเบียนผ่านระบบ Thailand Pass ขณะนี้ 22,779 คน และมีผู้ได้รับอนุมัติแล้ว 4,206 คน (ข้อมูล ณ วันที่ 2 พฤศจิกายน 2564) ซึ่งกรมการกงสุลย้ำให้ประชาชนและชาวต่างชาติตรวจสอบก่อนการลงทะเบียนขอ Thailand Pass เพื่อเข้าสู่ประเทศไทยผ่านเว็บไซต์ www.tp.consular.go.th เท่านั้น
วันอังคารที่ 9 สิงหาคม 2565
ปลัดกระทรวงยุติธรรม เปิดโครงการเลื่องลือขยายผลชุมชนเครือข่ายประเทศไทย(บูรณาการศูนย์รับข้อมูลข่าวสารและเผยแพร่เครือข่ายอาชญากรรมคดีพิเศษ (DSI STATION))
ปลัดกระทรวงยุติธรรม เปิดโครงการเลื่องลือขยายผลชุมชนเครือข่ายประเทศไทย(บูรณาการศูนย์รับข้อมูลข่าวสารและเผยแพร่เครือข่ายอาชญากรรมคดีพิเศษ (DSI STATION))
ในวันอังคารที่ ๙ สิงหาคม ๒๕๖๕ เวลา ๑๓.๐๐ น. นางพงษ์สวาท กายอรุณสุทธิ์ ปลัดกระทรวงยุติธรรม เป็นประธานในพิธีเปิดโครงการเลื่องลือขยายผลชุมชนเครือข่ายประเทศไทย (บูรณาการศูนย์รับข้อมูลข่าวสารและเผยแพร่เครือข่ายอาชญากรรมคดีพิเศษ (DSI STATION)) โดยมี นายไตรยฤทธิ์ เตมหิวงศ์ อธิบดีกรมสอบสวนคดีพิเศษ พร้อมด้วยคณะผู้บริหารกรมสอบสวนคดีพิเศษ เข้าร่วม ณ โรงแรมรามา การ์เด้นส์ กรุงเทพมหานคร
นางพงษ์สวาท กล่าวว่า “โครงการนี้ถือเป็นการพัฒนาศักยภาพให้กับแกนนำเครือข่ายในพื้นที่ในด้านการป้องกันอาชญากรรมการค้ามนุษย์ เป็นการบูรณาการการดำเนินงานร่วมกันในการหาแนวทางในการรับคำร้อง การให้ความช่วยเหลือทางด้านคดีความ การประสานงานและส่งต่อหน่วยงานที่เกี่ยวข้องเพื่อให้ความช่วยเหลือ คุ้มครอง หรือเยียวยาผู้เสียหาย สร้างการรับรู้ การเตือนภัยอาชญากรรมการค้ามนุษย์แก่ชุมชน ตลอดจน เสริมสร้างความสัมพันธ์เพื่อให้เกิดการพัฒนาความร่วมมือในการปฏิบัติงานในโอกาสต่อไป”
วันเสาร์ที่ 29 มกราคม 2565
ท่าอากาศยานเบตงเตรียมพร้อมให้บริการเที่ยวบินพาณิชย์ หลังได้รับใบรับรองการดำเนินงานสนามบินสาธารณะจาก CAAT
สำนักงานการบินพลเรือนแห่งประเทศไทย (CAAT) โดยนายสุทธิพงษ์ คงพูล ผู้อำนวยการ CAAT มอบใบรับรองการดำเนินงานสนามบินสาธารณะของท่าอากาศยานเบตง ให้กรมท่าอากาศยาน (ทย.) โดยมีนายสมเกียรติ  มณีสถิตย์ รองอธิบดีกรมท่าอากาศยาน เป็นผู้รับมอบแทนอธิบดีกรมท่าอากาศยาน
สำนักงานการบินพลเรือนแห่งประเทศไทย (CAAT) โดยนายสุทธิพงษ์ คงพูล ผู้อำนวยการ CAAT มอบใบรับรองการดำเนินงานสนามบินสาธารณะของท่าอากาศยานเบตง ให้กรมท่าอากาศยาน (ทย.) โดยมีนายสมเกียรติ มณีสถิตย์ รองอธิบดีกรมท่าอากาศยาน เป็นผู้แทนอธิบดีกรมท่าอากาศยานรับมอบใบรับรอง ฯ ในวันที่ 28 มกราคม 2565 ณ ห้องประชุมอู่ตะเภา CAAT
เส้นทางการบินใหม่ของประเทศไทย หาดใหญ่ - เบตง - หาดใหญ่ และดอนเมือง - เบตง - ดอนเมือง กำลังเตรียมพร้อมที่จะเปิดให้บริการเที่ยวบินเชิงพาณิชย์อย่างเป็นทางการในเร็ว ๆ นี้ หลังจากท่าอากาศยานเบตงได้รับใบรับรองการดำเนินงานสนามบินสาธารณะ (Public Aerodrome Aerodrome Operating Certificate: PAOC) จาก CAAT ทำให้ท่าอากาศยานแห่งนี้สามารถให้บริการแบบสาธารณะได้ตามกฎหมายตั้งแต่นี้เป็นต้นไป
อย่างไรก็ตาม แม้ท่าอากาศยานเบตงจะยังไม่ได้เปิดให้บริการเชิงพาณิชย์อย่างเป็นทางการ แต่สามารถให้บริการเที่ยวบินของราชการและเที่ยวบินส่วนบุคคลที่สนใจทำการบินได้แล้ว
วันจันทร์ที่ 11 เมษายน 2565
กระทรวงยุติธรรม ร่วมงานวันผู้สูงอายุแห่งชาติ และวันครอบครัว ร่วมมือขับเคลื่อนการให้บริการและความช่วยเหลือในระบบเพื่อนครอบครัว : Family Line
กระทรวงยุติธรรม ร่วมงานวันผู้สูงอายุแห่งชาติ และวันครอบครัว ร่วมมือขับเคลื่อนการให้บริการและความช่วยเหลือในระบบเพื่อนครอบครัว : Family Line
ในวันจันทร์ที่ ๑๑ เมษายน ๒๕๖๕ เวลา ๑๐.๓๐ น. นายวัลลภ นาคบัว รองปลัดกระทรวงยุติธรรม ร่วมงานวันผู้สูงอายุแห่งชาติ และวันครอบครัว ประจำปี ๒๕๖๕ ภายใต้แนวคิด “พลังครอบครัว พลังผู้สูงวัย กับชีวิตวิถีใหม่ ไร้รอยต่อเทคโนโลยี” พร้อมทั้งร่วมลงนามในบันทึกข้อตกลงความร่วมมือขับเคลื่อนการให้บริการและความช่วยเหลือในระบบเพื่อนครอบครัว : Family Line โดยมี นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ เป็นประธาน พร้อมด้วย ผู้บริหารระดับสูงของหน่วยงานที่เกี่ยวข้อง เข้าร่วม ณ สุราลัย ฮอลล์ ชั้น ๗ ศูนย์การค้าไอคอนสยาม
การลงนามบันทึกข้อตกลง ฯ ในวันนี้ มีหน่วยงานเข้าร่วมทั้งสิ้น ๑๑ หน่วยงาน ได้แก่ ๑. กระทรวงการพัฒนาสังคมและความมั่นคงของมนุษย์ ๒. กระทรวงยุติธรรม ๓. กระทรวงแรงงาน ๔. กระทรวงสาธารณสุข ๕. คณะสังคมสงเคราะห์ศาสตร์ มหาวิทยาลัยธรรมศาสตร์ ๖. สภาเด็กและเยาวชนแห่งประเทศไทย ๗. สำนักงานกองทุนสนับสนุนการสร้างเสริมสุขภาพ ๘. สมาคมบัณฑิตสตรีทางกฎหมายแห่งประเทศไทย ในพระบรมราชินูปถัมภ์ ๙. สมาคมจิตวิทยาการปรึกษา ๑๐. มูลนิธิส่งเสริมความเสมอภาคทางสังคม และ ๑๑. สถาบันส่งเสริมบทบาทพ่อแม่เพื่อสังคม
ในการนี้ กระทรวงยุติธรรม โดยกรมสอบสวนคดีพิเศษ ได้นำระบบศูนย์ช่วยเหลือลูกหนี้และประชาชนที่ไม่ได้รับความเป็นธรรม และ Call center ๑๒๐๒ Plug in เข้ากับระบบเพื่อนครอบครัว : Family Line เพื่อเป็นช่องทางการรับเรื่องราวร้องทุกข์ ร้องเรียน แจ้งเบาะแสเกี่ยวกับการกู้นอกระบบที่ผิดกฎหมาย พร้อมทั้งสนับสนุนบุคลากรผู้เชี่ยวชาญในการให้คำปรึกษาประเด็นเรื่องหนี้สิน และกฎหมายด้านครอบครัวในระบบเพื่อนครอบครัว : Family Line